Bifrestingar héldu upp á 90 ára afmæli skólans Síðastliðinn föstudag var haldin fjölskyldu - og menningarhátíð í háskólaþorpinu á Bifröst í tilefni af 90 ára afmæli skólans . Dagurinn þótti afar vel heppnaður enda skartaði Bifröst sínu fegursta í glaðasólskini . Dagskrárliðir voru af öllum stærðum og gerðum . Markaður var á háskólatorginu , börnum var boðið á hestbak , skipulagðar gönguferðir voru um svæðið , leikfélag Stafholtstungna kom fram , sett var upp sögusýning um skólahald á Bifröst og nemendur í meistaranámi í menningarstjórnun buðu upp á gjörning sem fólst í því að gestum og gangandi voru boðnar flatkökur með hangikjöti , kaffisopi og spjall um veðrið . Söngatriði af ýmsum toga voru í boði og meðal þeirra var frumflutningur Voces Masculorum á Bifrastarlagi eftir Jóhann G. Jóhannsson og Jónas Friðriks . Auk þessa settu þjóðlegir Bifrestingar mikinn svip á svæðið , klæddir í búninga í takt við aldur skólans . Skipuleggjandi hátíðarinnar var Edda Björgvinsdóttir leikkona og meistaranemi í menningarstjórnun við Háskólann á Bifröst . Ágúst Einarsson rektor lét þess getið í ræðu sinni að honum hefði verið falið það eitt að sjá um veðrið . Ekki var annað að sjá en að þau hefðu bæði leyst verkefni sín með miklum sóma .